32000L0063
L 277/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2000/63/ЕО НА КОМИСИЯТА
от 5 октомври 2000 година
за изменение на Директива 96/77/ЕО за определяне на специфични критерии за чистота на хранителни добавки, различни от оцветители и подсладители
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 89/107/ЕИО на Съвета от 21 декември 1988 г. за сближаване на законодателствата на държавите-членки относно хранителните добавки, разрешени за влагане в храни, предназначени за консумация от човека (1), изменена с Директива 94/34/ЕО на Европейския парламент и на Съвета (2), и по-специално член 3, параграф 3, буква а) от нея,
след консулатации с Научния комитет по храните,
като има предвид, че:
(1)
Необходимо е да се установят критерии за чистота за всички добавки, различни от оцветители и подсладители, упоменати в Директива 95/2/ЕО на Европейския парламент и на Съвета от 20 февруари 1995 г. относно хранителните добавки, различни от оцветители и подсладители (3), последно изменена с Директива 98/72/ЕО (4).
(2)
Директива 96/77/ЕО на Комисията от 2 декември 1996 г. за определяне на специфични критерии за чистота на хранителни добавки, различни от оцветители и подсладители (5), изменена с Директива 98/86/ЕО (6), установява критериите за чистота на определен брой хранителни добавки. Настоящата директива трябва сега да бъде допълнена с критерии за чистота за останалите хранителни добавки, упоменати в Директива 95/2/ЕО.
(3)
Необходимо е, в светлината на техническо развитие, да се изменят критериите за чистота, определени в Директива 96/77/ЕО за бутил хидроксианизол (БХА). Следователно е необходимо да се адаптира посочената директива.
(4)
Необходимо е да се отчитат спецификациите и аналитичните техники за добавки, определени в Codex Alimentarius, подготвен от Съвместния ФАО/СЗО експертен комитет по хранителните добавки (СЕКХД).
(5)
Хранителни добавки, ако са приготвени чрез производствени методи или от изходни материали, значително различаващи се от онези, оценени от Научния комитет по храните, или ако са различни от онези, упоменати в настоящата директива, трябва да бъдат представени за оценка на тяхната безопасност от Научния комитет по храните с ударение върху критериите за чистота.
(6)
Мерките, предвидени в настоящата директива, са в съответствие със становището на Постоянния комитет по храните,
ПРИЕ НАСТОЯЩАТА ДИРЕКТИВА:
Член 1
Директива 96/77/ЕО се изменя, както следва:
1.
В приложението текстът, отнасящ се до Е 320 - бутил хидроксианизол (БХА) се заменя с текста в приложение I към настоящата директива.
2.
В приложението, текстът от приложение II към настоящата директива, се добавя.
Член 2
1. Държавите-членки въвеждат в сила законовите, подзаконовите и административните разпоредби, необходими за да се съобразят с настоящата директива, преди 31 март 2001 г. Те незабавно информират Комисията за това.
2. Когато държавите-членки приемат тези разпоредби, те съдържат позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
3. Продуктите, пуснати на пазара или етикетирани преди 31 март 2001 г., които не съответстват на настоящата директива, могат да бъдат продавани до изчерпването на складираните количества.
Член 3
Настоящата директива влиза в сила на двадесетия ден след датата на публикуването ѝ в Официален вестник на Европейските общности.
Член 4
Адресати на настоящата директива са държавите-членки.
Съставено в Брюксел на 5 октомври 2000 година.